Ivo Kruusamägi

Ivo Kruusamägi (sündinud 16. oktoobril 1988) on eesti vikipedist ja vikifotograaf. Ta on Wikimedia Eesti juhatuse esimees.

Elulugu 

Ta kasvas üles Kosel, kus ta õppis aastatel 1996–2008 Kose Gümnaasiumis ja 2001–2008 Kose Kunstikoolis. Seejuures osales Kruusamägi edukalt aineolümpiaadidel ning oli Kose Kunstikooli esimese lennu lõpetaja.

2006. aastast on ta tegutsenud Vikipeedias, kus ta on alates 2008. aastast eestikeelse Vikipeedia administraator ning alates 2020. aastast ka võrukeelse Vikipeedia administraator.

2008. aastal asus ta Tartu Ülikooli geenitehnoloogiat õppima, läbides vahepeal ka ajateenistuse. 2012. aastal jätkas ta samal erialal magistriõpinguid, kus tema lõputöö juhendaja oli Agu Laisk.

2009. aastal korraldas Kruusamägi esimese ametliku kiirkuubimise võistluse Eestis. 2011–2022 oli ta ka Maailma Kuubikuassotsiatsiooni delegaat Eestis. Sealhulgas delegeeris ta 2012. aastal esimesel Läti võistlusel ja 2013. aastal esimesel Leedu võistlusel. Kokku oli ta korraldaja ja/või delegaat enam kui 30 kiirkuubimise võistlusel Eestis.

2010. aastal asutas ta MTÜ Wikimedia Eesti ja oli selle juhatuse liige 2010–2012. Ta on töötanud seal ka projektijuhina. Taas kuulub ta MTÜ juhatusse 2021. aastast.

2010. aasta suvel korraldas Kruusamägi HELP kampaania, mis oli üks esimesi selletaolisi pildikorjeid kogu Wikimedia liikumises. Koostöös ajakirjaga Eesti Loodus toimus see ka järgnevatel aastatel. Kümnes ja viimane HELP kampaania leidis aset 2019. aasta sügisel. Sellega seoses ilmus Eesti Looduses ka mitmeid artikleid Vikipeedia pildikogumisest.

Ta on korraldanud ka muid foto- ja artiklivõistlusi. Neist üks pikaajalisemaid on Eesti teadusfoto võistlus, millega ta alustas 2011. aastal. 2015. aastal laiendas ta selle Euroopa teadusfoto võistluseks ja 2017. aastal ülemaailmseks võistluseks Wiki Science Competition. Selle eest on teda tunnustatud ka teaduse populariseerimise vallas.

Kruusamägi on kuulunud ka fotovõistluste žüriisse, näiteks võistlustel Wiki Loves Monuments ja Wiki Loves Earth, aga ka Eesti Looduse fotovõistlustel. Samuti on ta olnud žüriiliige arvukatel Vikipeedia artiklivõistlustel.

Ta on olnud laiemalt seotud Vikipeedia haridusprogrammiga Eestis. Sealhulgas on ta andnud Tartu Ülikoolis Vikipeedia-nimelist õppeainet, tutvustanud neid tegevusi konverentsidel ning olnud seotud sarnaste tegevustega teiste ülikoolide ja õppeasutuste juures.

2017. aastal osales ta Tartu Ülikooli ja Wikimedia Eesti Miljon+ projekti elluviimisel, mille eesmärgiks oli kiirendada eestikeelse Vikipeedia arengut. Samal aastal pani ta kokku esimese virtuaalnäituse eestikeelses Vikipeedias.

Alates 2015. aastast on ta Eesti Üliõpilaste Seltsi liige.

Looming 
Ta on kirjutanud üle tuhande vikiartikli ja tegelenud fotodokumentalistikaga, pildistades Vikipeedia jaoks.

Fotoloomingu näiteid:

Auhinnad 
 2016 – Wiki Loves Monuments, 15. koht ülemaailmselt
 2016 – Eesti teaduse populariseerimise auhind, II preemia kategoorias "Teaduse ja tehnoloogia populariseerimine audio-visuaalse ja elektroonilise meedia abil"
 2019 – Eesti teaduse populariseerimise auhind, II preemia kategoorias "Parim teadust ja tehnoloogiat populariseeriv teadlane, ajakirjanik, õpetaja vms"

Vaata ka 
 Kasutaja:Kruusamägi
 User:Kruusamägi

Viited

Välislingid 

 "Ivo Kruusamägi: miljon artiklit eestikeelses Vikipeedias" ERR, 7. veebruar 2012
 Aime Jõgi: "TARK TARTU ⟩ Kas vikipedistid päästavad eesti keele? See on võimalik" Tartu Postimees, 10. september 2021
 Ivo Kruusamägi postitused Wikimedia Eesti ajaveebis

Eesti vikipedistid
Eesti vikifotograafid
Eesti Üliõpilaste Seltsi liikmed
Sündinud 1988